ภาพรวมการดูแลประชาชนที่ได้รับผลกระทบจากพายุ “ปาบึก”เป็นไปอย่างมีประสิทธิภาพ
แม่ทัพภาคที่ 4 เปิดเผย ภาพรวมการดูแลประชาชนที่ได้รับผลกระทบจากพายุ “ปาบึก”เป็นไปอย่างมีประสิทธิภาพ ขณะที่กองทัพภาคที่ 4 ร่วมกับหน่วยงานต่างๆ กำหนดแผนฟื้นฟูความเสียหาย พลโท พรศักดิ์ พูลสวัสดิ์ แม่ทัพภาคที่ 4 กล่าวว่า การดูแลประชาชนที่ได้รับผลกระทบจากพายุ “ปาบึก” ขณะนี้อยู่ในขั้นที่ 3 คือขั้นของการฟื้นฟู โดยทุกหน่วยงานมีการลงพื้นที่ติดตามการช่วยเหลือประชาชนในด้านต่างๆ เช่น จุดบริการประชาชนส่วนหน้าในพื้นที่ ที่ภาพรวมถือว่าเป็นไปด้วยความเรียบร้อย การแก้ปัญหาเฉพาะหน้าต่างๆ เป็นไปอย่างทันท่วงที ขณะที่การสื่อสารของหน่วยงานภาครัฐกับประชาชนถือว่าเป็นไปอย่างมีประสิทธิภาพ ส่งผลให้การดำเนินการทุกด้านเป็นไปด้วยความเรียบร้อยแม่ทัพภาคที่ 4  กล่าวด้วยว่า ทางกองทัพจะร่วมกับหน่วยงานต่างๆ เร่งดำเนินการฟื้นฟูความเสียหายต่างๆ เช่น ต้นไม้ที่ล้มทับบ้านเรือนหรือกีดขวางถนนเพื่อให้ประชาชนสามารถดำเนินชีวิตได้ตามปกติโดยเร็วที่สุด